S-191/2006

Mál þetta, sem þingfest var 28. mars sl. og dómtekið að lokinni aðalmeðferð 10. apríl sl., er höfðað með ákæru lögreglustjórans á Selfossi, dagsettri 8. mars 2006, á hendur A, refsifanga í fangelsinu að Litla-Hrauni, Eyrarbakka, fyrir fíkniefnabrot, með því að hafa fimmtudaginn 25. nóvember 2005, haft í vörslu sinni 0,35 grömm af hassi í klefa númer 115 í fangelsinu að Litla-Hrauni, Eyrarbakka, en fangaverðir fundu fíkniefnin undir rúmdýnu við leit í klefanum umrætt sinn.

Ákæruvaldið segir háttsemi ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985 og 68/2001 og 1. mgr. 14. gr. reglugerðar nr. 233/2001 um ávana- og fíkniefni, með síðari breytingum.

Ákæruvaldið krefst þess að ákærði verði dæmdur til refsingar, og til að sæta upptöku á haldlögðum fíkniefnum og er í ákæru vísað í efnaskrár nr. 8.087, 8.088 og 8.174 hvað haldlögð fíkniefni varðar, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Af hálfu ákærða er krafist sýknu. Þá er þess krafist að málsvarnarlaun verjanda og ferðakostnaður greiðist úr ríkissjóði.

Málsatvik.

Lögreglunni á Selfossi barst tilkynning frá fangelsinu að Litla-Hrauni þriðjudaginn 29. nóvember 2005 þess efnis að ætluð kannabisefni hafi fundist í klefa ákærða í máli þessu þann 25. nóvember sl. Lögregla sótti efnin og voru þau send tæknideild lögreglunnar í Reykjavík til frekari greiningar. Athugun tæknideildar leiddi í ljós að um 0,35 grömm af hassi var að ræða. Í gögnum frá fangelsinu segir að fangaverðir hafi framkvæmt leit hjá ákærða. Ætlaður hassmoli hafi fundist undir dýnu og lítið brot af ætluðu hassi neðan á auka lampa sem var í klefanum.

Verður nú rakinn framburður ákærða og vitna.

Ákærði gaf skýrslu hjá lögreglu 3. mars sl. Hann neitaði sök. Hann kvaðst ekki neyta fíkniefna og hafi hassmolanum verið komið fyrir án vitneskju hans. Hann kvað klefann að öllu jöfnu vera opinn er hann sé ekki í honum. Fyrir dómi greindi ákærði svo frá að á umræddum tíma hafi verið mikil neysla fíkniefna í fangelsinu. Endað hafi með því að upp úr hafi soðið og ákærða og fleiri föngum verið gert að sæta einangrun. Gerð hafi verið rannsókn á fíkniefnainnihaldi í þvagi fanganna og hafi fíkniefni mælst hjá sex þeirra, ekkert hafi mælst hjá ákærða. Ákærði kvaðst telja víst að einhver sanfanga hans hafi komið efnunum fyrir hjá honum, einnig kvað ákærði mögulegt að einhver hafi falið efnin þarna til að koma í veg fyrir að þau fyndust hjá viðkomandi aðila. Ákærði kvaðst ekki neyta fíkniefna og aldrei hafa neytt kannabisefna, þegar hann hafi verið í fíkniefnaneyslu hafi hann neytt amfetamíns. Ákærði kvaðst á umræddum tíma ekki hafa haft fyrir venju að læsa klefa sínum, en kvaðst hafa tekið upp þá hætti eftir þetta atvik að læsa honum alltaf er hann yfirgæfi hann. Ákærði kvaðst ekki hafa verið viðstaddur leitina. Ákærði kvað lampa sem fíkniefni fundust í hafa verið fyrir í klefanum þegar hann var fluttur í hann. Ákærði hafi tekið með sér lampa sem var í betra ástandi úr öðrum klefa og geymt þann sem fyrir var uppi á hillu en ekki notað hann. Fangi sem hafi verið á klefa 115 á undan ákærða hafi verið í neyslu fíkniefna.

V-kk-nf G-kk-nf, fangavörður, gaf skýrslu fyrir dómi. Vitnið kvaðst hafa komið á næturvakt 25. nóvember og eftir innilokun fanga hafi verið farið í leit á klefum. Ástæða þess hafi verið að til ryskinga hafi komið á milli fanga. Leitað hafi verið í þremur klefum en ekkert fundist nema í klefa ákærða, þar hafi efni fundist undir dýnu, auk þess hafi verið smásalli undir loki á lampa. Vitnið kvaðst hafa fundið efnin í lampanum, en samstarfsmaður hans hafi fundið efnin undir dýnunni. Vitnið kvað 11 fanga hafa verið vistaða á deildinni. Vitnið kvað fangana hafa lykla að sínum klefum og ráða því hvort þeim væri læst. Klefa ákærða hafi verið læst þegar hann var færður í einangrun og hann verið læstur við upphaf leitar. Ákærði hafi ekki verið viðstaddur leitina.

J-kk-nf H-kk-nf, fangavörður, gaf skýrslu fyrir dómi. Vitnið kvaðst hafa farið ásamt öðrum fangaverði í leit í klefa ákærða. Vitnið kvaðst hafa tekið í sundur botn á lampa, þar hafi verið blaðsnepill, og inni í honum hafi verið lítill moli. Þá taldi vitnið að eitthvað hafi fundist í gítar, en kvaðst ekki geta fullyrt um það, þar sem langt væri um liðið. Vitnið kvað lausan botn vera á lömpunum og oft væri athugað hvort eitthvað væri falið þar. Vitnið kvað þurfa að losa skrúfur til að opna þetta. Umræddur lampi hafi verið uppi á hillu inni í klefanum, en ekki verið í notkun.

T-kk-nf Á-kk-nf, fangavörður, gaf skýrslu fyrir dómi. Vitnið kvað alla fanga fá lykla að sínum klefum og bera ábyrgð á að læsa á eftir sér. Vitnið kvað það vera skýlausa reglu að þegar fangar séu færðir í einangrun sé klefum þeirra læst. Vitnið kvað óróleika hafa verið meðal fanga á deild 1a, þar sem ákærði var vistaður. Daginn fyrir þetta atvik hafi þvagsýni verið tekið frá öllum föngum á deildinni vegna ástandsins þar. Prófanir hafi sýnt að einhver sýnanna hafi reynst jákvæð gagnvart fíkniefnum. Þvagsýni sem tekið var frá ákærða hafi verið rannsakað í fangelsinu og niðurstaðan gefið til kynna að það hafi virst jákvætt gagnvart bensódíazepínsamböndum, en rannsóknarstofa hafi ekki staðfest þá mælingu. Síðan hafi það gerst 25. nóvember að soðið hafi upp úr, ákærði verið í þeirri atburðarás og því þótt ástæða til að taka hann úr umferð á meðan málið væri rannsakað. Venja sé að leita í klefum eftir atvik af þessu tagi. Ákærði hafi ekki verið viðstaddur leitina þar sem hann hafi verið í einangrun. Eftir þetta atvik hafi verklagsreglum verið breytt þannig að föngum sé gefinn kostur á að vera viðstaddir leit þó þeir sæti einangrun.

Niðurstaða.

Ákærði hefur frá upphafi neitað sök. Ákært er fyrir vörslur fíkniefna sem fundust undir rúmdýnu í klefa ákærða í fangelsinu að Litla-Hrauni. Ekki er ákært fyrir vörslur fíkniefna sem fundust í lampa í klefa ákærða. Tveir fangaverðir leituðu í klefa ákærða og komu þeir báðir fyrir dóm. Báðir kváðust þeir hafa fundið lítilræði af fíkniefnum í botni á lampa. Annar fangavarðanna gat þess að einnig hafi fundist hassmoli undir rúmdýnu. Áður en umrædd fíkniefni fundust í klefa ákærða hafði borið á óróleika og grunur verið um fíkniefnaneyslu á deild þeirri sem ákærði var vistaður á. Með framburði T-kk-ef Á-kk-ef þykir upplýst að ekki höfðu komið fram merki um neyslu kannabisefna í þvagsýni sem tekið var frá ákærða daginn áður en efnin fundust í klefa ákærða. Það eitt og sér útilokar þó ekki að ákærði hafi átt efnin eða haft þau í vörslum sínum. Fyrir liggur að fangar hafa lykla að sínum klefum og ráða því sjálfir hvort þeim er læst. Ákærði heldur því fram að á umræddum tíma hafi hann alla jafna ekki læst klefa sínum er hann yfirgaf hann. Auk ákærða voru tíu fangar vistaðir á viðkomandi deild. Þó svo að ekkert þyki komið fram sem styðji beinlínis við þá fullyrðingu ákærða að fíkniefnum hafi verið komið fyrir í klefa hans án hans vitundar, annað en að nokkur órói hafi verið og fíkniefnaneysla meðal fanga á deildinni, þykir ekki fyllilega verða loku fyrir það skotið að fíkniefnunum hafi verið komið fyrir undir rúmdýnu í klefa ákærða af öðrum en ákærða sjálfum og þykir því ekki vera komin fram alveg lögfull sönnun fyrir sekt hans. Verður ákærði því sýknaður af kröfum ákæruvalds í máli þessu.

Málsvarnarlaun skipaðs verjanda ákærða, H-kk-ef I-kk-ef hrl., 87.150 krónur að meðtöldum virðisaukaskatti og 15.000 krónur í ferðakostnað, greiðast úr ríkissjóði.

Á-kvk-nf S-kvk-nf, settur héraðsdómari, kveður upp dóm þennan.

D ó m s o r ð :

Ákærði, A, skal vera sýkn af öllum kröfum ákæruvaldsins í máli þessu.

Málsvarnarlaun skipaðs verjanda ákærða, H-kk-ef I-kk-ef hrl., 87.150 krónur að meðtöldum virðisaukaskatti og 15.000 krónur í ferðakostnað, greiðast úr ríkissjóði.

Á-kvk-nf S-kvk-nf.